b'\n_START_ARTICLE_\nBregneroteter\n_START_SECTION_\nUtseende\n_START_PARAGRAPH_\nEn middelsstor (vingespenn 30 \xe2\x80\x93 54\xc2\xa0mm, hunnen st\xc3\xb8rre enn hannen), gulbrun sommerfugl, s\xc3\xa6rlig hannen med lysere og m\xc3\xb8rkere tegninger. Som vanlig hos rotetere er kroppen sylindrisk, antennene korte og for- og bakvingene ganske like p\xc3\xa5 form. Kj\xc3\xb8nnene er noks\xc3\xa5 ulike, hannene er vanligvis mye mer kontrastrikt fargede, men det finnes ogs\xc3\xa5 en variant med nesten ensfargede forvinger. Hodet og forkroppen er kledt med lyst r\xc3\xb8dbrune h\xc3\xa5r. Vingen er gulbrun til brun, hos hannen som oftest lysere ved framkanten og i et b\xc3\xb8lgende omr\xc3\xa5de som strekker seg langs bakkanten i den indre delen og s\xc3\xa5 b\xc3\xb8yer utover mot vingespissen. De lysere omr\xc3\xa5dene har ofte en skinnende hvit kjerne. Hannen virker vanligvis ganske brokete og skiller seg fra andre nordiske rotetere p\xc3\xa5 dette. Hunnen er mer monotont farget, men vanligvis med lysere skr\xc3\xa5striper som i alle fall er antydet. Vingene er noks\xc3\xa5 tynt skjellkledte, og skjellene faller lett av. Bakvingen er brun, oftest litt r\xc3\xb8dlig i den framre delen. Vingefrynsene er gulaktige eller r\xc3\xb8dlige, vekselvis lyse og m\xc3\xb8rke. Larven er ca. 40\xc2\xa0mm lang n\xc3\xa5r den er fullt utvokst, gulhvit med brunt hode.\n_START_SECTION_\nLevevis\n_START_PARAGRAPH_\nDen finnes p\xc3\xa5 ikke for t\xc3\xb8rre steder i skog, og p\xc3\xa5 eller i kanten av myrer. Larvene lever p\xc3\xa5 r\xc3\xb8ttene av ulike planter. Arten er ofte sv\xc3\xa6rt vanlig der det vokser einstape (Pteridium aquilinum), men er ikke avhengig av denne planten. De voksne sommerfuglene flyr i juni \xe2\x80\x93 august. Hannen flyr p\xc3\xa5 leting etter hunner fra skumringen og omtrent en time utover. Hunnen sitter stille i vegetasjonen og sender ut feromoner som lokker hannene til seg. Parringen kan vare opptil sju timer. Etterp\xc3\xa5 legger hunnen omtrent 500 egg i l\xc3\xb8pet av en ukes tid f\xc3\xb8r hun d\xc3\xb8r. Larven bruker to \xc3\xa5r p\xc3\xa5 utviklingen.\n_START_SECTION_\nUtbredelse\n_START_PARAGRAPH_\nDen er utbredt over hele Europa og i det nordlige Asia like \xc3\xb8st til Kina og Japan. I Norge finnes den i hele landet bortsett fra de indre og \xc3\xb8stlige delene av Finnmark.'